Bosh konsullik 2022 yildan beri faoliyat ko‘rsatmoqda. Photo: O‘sh shahri hokimligi Qirg‘izistonning O‘sh shahrida O‘zbekiston bosh konsulligi rasman ochilish marosimi bo‘lib o‘tdi. Tadbirda Qirg‘iziston prezidentining O‘sh viloyatidagi muxtor vakili Elchibek Jantayev, O‘zbekistonning Qirg‘izistondagi favqulodda va muxtor elchisi Xurshid Mirzohidov va boshqalar ishtirok etdi. «Konsullik O‘zbekiston bilan iqtisodiy, madaniy-gumanitar hamkorlikni yanada rivojlantirish, mamlakatdagi o‘zbekistonlik fuqarolarga har tomonlama yordam ko‘rsatish maqsadida ochildi», deyiladi shahar hokimligi xabarida. O‘zbekistonning O‘sh shahridagi bosh konsulligi 2022 yilda ish boshlagan bo‘lib, Qirg‘izistonning Botken, Jalolobod va O‘sh viloyatlariga xizmat ko‘rsatadi. Bosh konsul lavozimiga 54 yoshli Zafarbek Ahmedov tayinlangan bo‘lib, u 20 noyabrdan ish boshlagan.